കാസര്കോട് വനിതാ ഹോസ്റ്റലില് ഭക്ഷ്യ വിഷബാധയെന്ന് പരാതി 12 നഴ്സിംഗ് വിദ്യാര്ഥിനികള് ആശുപത്രിയില് കാസര്കോട്: www.kasargodvartha.com 04.08.2021 ഉന്നത ഉദ്യോഗസ്ഥകളടങ്ങുന്ന സര്കാര് ജീവനക്കാരും വിദ്യാര്ഥികളും താമസിക്കുന്ന വനിതാ ഹോസ്റ്റലില് ഭക്ഷ്യവിഷബാധയെന്ന് പരാതി. ആരോഗ്യനില വഷളായി 12 പേര് ആശുപത്രിയില് ചികിത്സ തേടി. കാസര്കോട് ഉദയഗിരിയിലെ വനിതാ ഹോസ്റ്റലില് താമസിക്കുന്ന ജനറല് ആശുപത്രിയിലെ നഴ്സിംഗ് സ്കൂളില് പഠിക്കുന്ന വിദ്യാര്ഥിനികളാണ് ഭക്ഷണം കഴിച്ചപ്പോള് മുതല് അസ്വസ്ഥത അനുഭവപ്പെട്ടതായി പരാതിപ്പെട്ടത്. കഴിഞ്ഞ ദിവസം രാവിലെ ചായയുടെ കൂടെ കഴിക്കാന് നല്കിയ പലഹാരവും ഉച്ചയ്ക്കുള്ള ചോറും കഴിച്ചപ്പോള് ആണ് പ്രശ്നങ്ങള് തുടങ്ങിയതെന്ന് ഹോസ്റ്റലിലെ താമസക്കാര് പറഞ്ഞു. വനിതാ ഹോസ്റ്റലിലെ മുഴുവന് താമസക്കാര്ക്കും ഭക്ഷണം പാചകം ചെയ്ത് എത്തിച്ചുകൊടുക്കുന്നത് ഒരു സ്ത്രീയുടെ നേതൃത്വത്തിലാണ്. തീരെ നിലവാരം കുറഞ്ഞ ഭക്ഷണമാണ് കുടുംബശ്രീയുടെ പേരില് കൊണ്ടുവന്നു നല്കുന്നതെന്ന് വനിതാ ഉദ്യോഗസ്ഥര് പരാതിപ്പെടുന്നു. പ്രതിദിനം 120 രൂപയാണ് ഒരാളില് നിന്ന് ഭക്ഷണത്തിനായി വാങ്ങിക്കുന്നതെന്നും വനിതാ ഹോസ്റ്റലില് ആകെയുള്ള 88 താമസക്കാര്ക്കും ഭക്ഷണം നല്കുന്നത് 120 രൂപ തോതില് വാങ്ങിച്ചാണെന്നും ഇവര് പറയുന്നു. രാവിലെ ചായയും പലഹാരവും ഉച്ചക്കുള്ള ഊണും രാത്രി ഭക്ഷണവുമാണ് നല്കുക.ഉച്ചയ്ക്ക് നല്കിയ ചോറ് തന്നെയാണ് ചൂടാക്കി രാത്രി എത്തിച്ചു തരുന്നതെന്നാണ് ഇവര്ക്കുള്ള പരാതി. ഇത്രയും താമസക്കാര് ഉണ്ടായിരുന്നിട്ടും ഹോസ്റ്റലില് നിന്ന് തന്നെ ഭക്ഷണം പാചകം ചെയ്തു നല്കാന് കുകിനെ ഏര്പാട് ചെയ്തുതരണമെന്ന ആവശ്യം ഉന്നയിച്ചിട്ട് നാളുകളായെങ്കിലും ഇതുവരെ നടപടികള് ഉണ്ടായില്ലെന്നും താമസക്കാര് കൂട്ടിച്ചേര്ത്തു.മൂന്നും രണ്ടും നിലകളുള്ള രണ്ടു കെട്ടിടമാണ് വനിതാ ഹോസ്റ്റലിലുള്ളത്. ഇതില് 120 മുറികളുണ്ട്. തുടക്കത്തില് താമസക്കാര് കുറവായത് കാരണം വാഗ്ദാനങ്ങളൊന്നും പാലിക്കാന് അധികൃതര് തയ്യാറായിരുന്നില്ലെന്നും എന്നാല് ഇപ്പോള് 88 താമസക്കാര് ഉണ്ടായിട്ടും വനിതാ ഹോസ്റ്റലിനെ ആരും തിരിഞ്ഞുനോക്കുന്നില്ലെന്നും അന്തേവാസികള് വ്യക്തമാക്കുന്നു.മുഖ്യമന്ത്രിക്കും എം എല് എയ്ക്കും പുതിയ ജില്ലാ കലക്ടര്ക്കും നിവേദനം നല്കിയിട്ടും ഒരു നടപടിയും ഉണ്ടായിട്ടില്ലെന്നാണ് പരാതി. വാടക, വൈദ്യുതി ചാര്ജ്, വെള്ളത്തിന്റെ ചാര്ജ് തുടങ്ങിയതെല്ലാം പറഞ്ഞു വന് തുകയാണ് ജീവനക്കാരികളില് നിന്നും ഈടാക്കുന്നതെന്നും മാസം തോറും 2250 രൂപയോളം ഓരോ താമസക്കാരില് നിന്നും പിരിക്കുന്നുണ്ടെന്നും അന്തേവാസികള് പരാതിപ്പെട്ടു. 638 രൂപയാണ് വാടക എന്നാണ് പറഞ്ഞിരുന്നതെന്നും ബാക്കി തുക അനുബന്ധ ചെലവുകളാണെന്ന് പറയുന്നതായും ഇതിന് പുറമെയാണ് 3600 ഓളം ഭക്ഷണത്തിനും നല്കുന്നതെന്നും ഇവര് ചൂണ്ടിക്കാട്ടുന്നു.സര്കാര് ജീവനക്കാരികള്ക്ക് ബാധ്യതയായി മാറുകയാണ് ഉദയഗിരിയിലെ വനിതാ ഹോസ്റ്റല് എന്നാണ് ആക്ഷേപം. ബീറ്റ് റൂട്, കാബേജ് എന്നിവ കൊണ്ടുള്ള തോരന് അല്ലാതെ ഇന്നുവരെ കിട്ടിയിട്ടില്ലെന്നും ഒരു ഏത്തക്ക ആറായി മുറിച്ചാണ് പലഹാരം ഉണ്ടാക്കി തരുന്നതെന്നും താമസക്കാര് പറയുന്നു. കോവിഡ് കാലത്ത് തങ്ങളാരും ഇവിടെ ഇല്ലാതിരുന്നിട്ടും ഭക്ഷണത്തിന്റെ കാശ് മുറപോലെ വാങ്ങിച്ചിരുന്നതായും ആര്ക്ക് പരാതി കൊടുത്തിട്ടും രക്ഷയില്ലാതായെന്നും താമസക്കാര് ആരോപിക്കുന്നു.: Kerala, Kasaragod, News, Students, Hospital, School, Food, Complaint of food poisoning at Kasargod womens hostel 12 nursing students hospitalized.